
Državna volilna komisija (v nadaljevanju: DVK) je na podlagi 39. člena Zakona o referendumu in o ljudski iniciativi (Uradni list RS, št. 26/07 – UPB, 6/18 – odl. US, 52/20 in 30/24) na 44. seji, dne 31. 8. 2026, sprejela



N A V O D I L O
za delo volilnih komisij za izvedbo referendumov, 
ki bodo 11. oktobra 2026


[bookmark: _Hlk73430103]Za zagotovitev zakonitosti izvedbe zakonodajnega referenduma o Zakonu o spremembah in dopolnitvah Zakona o parlamentarni preiskavi (v nadaljevanju: zakonodajni referendum o ZPPre-B) in posvetovalnih referendumov o pogojevanju pravice do denarne socialne pomoči z aktivnim vključevanjem delovno sposobnih upravičencev v družbeno koristna dela, o volilni pravici na lokalnih volitvah v Republiki Sloveniji in o ukinitvi obveznega plačevanja prispevka za programe RTV Slovenija (v nadaljevanju: posvetovalni referendumi), ki bodo v nedeljo, 11. oktobra 2026, ter enotne uporabe določb Zakona o referendumu in o ljudski iniciativi (v nadaljevanju: ZRLI) in Zakona o volitvah v državni zbor (Uradni list RS, št. 109/06 – UPB, 54/07 – odl. US, 23/17, 29/21 in 12/24; v nadaljevanju: ZVDZ) DVK daje volilnim komisijam volilnih enot (v nadaljevanju: VKVE), okrajnim volilnim komisijam (v nadaljevanju: OVK) ter volilnim odborom na diplomatskih predstavništvih in konzulatih Republike Slovenije v tujini (v nadaljevanju: volilni odbori na DPK) naslednja strokovna navodila, usmeritve in priporočila:

I. 

1. Državni zbor Republike Slovenije je 23. julija 2026 sprejel Odlok o razpisu zakonodajnega referenduma o Zakonu o spremembah in dopolnitvah Zakona o parlamentarni preiskavi  (Uradni list RS, št. 1278/26).

2. Državni zbor je 28. avgusta 2026 sprejel tudi odloke o razpisu posvetovalnih referendumov:

2.1 Odlok o razpisu posvetovalnega referenduma o pogojevanju pravice do denarne socialne pomoči z aktivnim vključevanjem delovno sposobnih upravičencev v družbeno koristna dela (Uradni list RS, št. Ur. l. RS, št. 1383/26),
2.2 Odlok o razpisu posvetovalnega referenduma o volilni pravici na lokalnih volitvah v Republiki Sloveniji (Uradni list RS, št. 1384/26),
2.3 Odlok o razpisu posvetovalnega referenduma o ukinitvi obveznega plačevanja prispevka za programe RTV Slovenija (Uradni list RS, št. 1382/26).

3. Za dan glasovanja je določena nedelja, 11. oktober 2026. Roki za opravila, ki jih je treba opraviti za izvedbo glasovanja na referendumih, začnejo teči v torek, 1. septembra 2026.

4. Zakonodajni in posvetovalni referendum ureja ZRLI. Na podlagi 43. in 55. člena ZRLI se glede glasovanja, ugotavljanja izida glasovanja, vprašanj postopka izvedbe referenduma, ki z ZRLI niso posebej urejena, in glede kazenskih določb smiselno uporabljajo določbe ZVDZ.

5. Zakonodajni in posvetovalni referendum izvajajo volilni organi, imenovani po ZVDZ, in sicer DVK, VKVE in OVK. Glasovanje na voliščih in ugotavljanje izida glasovanja na voliščih vodijo volilni odbori.

6. DVK je sprejela dodatne sklepe za hkratno izvedbo referendumov, ki bodo 11. 10. 2026:
· območja in sedeži volišč so isti za izvedbo glasovanja na vseh referendumih;
· isti volilni odbor izvede referendumska opravila za vse referendume;
· soglasje, ki ga poda kandidat za člana volilnega odbora za en referendum, velja za vse referendume;
· za druge načine glasovanja volivec odda eno vlogo, pri čemer se šteje, da je oddal vlogo za vsa glasovanja na referendumih, ki bodo 11. 10. 2026;
· OVK in Služba DVK za glasovanje po pošti volivcu izda eno volilno karto za vsa glasovanja na referendumih, ki bodo 11. 10. 2026;
· za izvedbo glasovanj na referendumih se pripravi en volilni imenik, v katerem je volivec naveden in označen z zaporedno številko v vrstici za vsak referendum posebej; 
· volivec, ki se udeleži glasovanja na referendumih, se po lastni izbiri odloči, na katerem ali katerih referendumih bo glasoval. S tem izčrpa pravico do glasovanja na referendumih. Glasovanja na referendumih, za katere se ni odločil, se mu naknadno več ne omogoči.

II. 

1. Priprava na izvedbo referendumskih opravil

1.1 OVK in VKVE se morajo po sprejetju Rokovnika referendumskih opravil, št. 042-2/2026-1 z dne 31. avgust 2026, ki ga je sprejela DVK, čim prej sestati in seznaniti z njim. Na podlagi sprejetega rokovnika morajo pripraviti okvirni terminski program svojega dela.

1.2 Na podlagi 4. člena ZVDZ roki za referendumska opravila tečejo ne glede na nedelje, državne praznike in druge dela proste dneve, zato morajo biti OVK in VKVE na to še posebej pozorne.

1.3 OVK in VKVE si morajo pri izvajanju referendumskih opravil prizadevati, da jih opravijo čim prej, ko je to mogoče (ko so izpolnjeni pogoji), in ne zadnji dan roka za posamezno opravilo.

2. Določitev volišč in njihovih območij

2.1 Pred določitvijo volišč OVK vzpostavi kontakt s krajevno pristojno izpostavo geodetske uprave in preveri območje svojega okraja.

2.2 OVK mora na podlagi 39. člena ZVDZ in 22. člena Zakona o evidenci volilne pravice (Uradni list RS, št. 98/13 in 12/24 – ZVDZ-E; v nadaljevanju ZEVP-2) najpozneje do torka, 8. septembra 2026, sprejeti sklep o določitvi volišč in njihovih območij. Pri določitvi volišč mora dosledno upoštevati določbo prvega odstavka 79.a člena ZVDZ, da so vsa volišča dostopna invalidom. V tem roku mora OVK sklep o določitvi volišč in njihovih območij posredovati izpostavi geodetske uprave, pristojni upravni enoti in DVK.

2.3 Če OVK dosedanje volišče združi z novim oziroma ukine, mora o tem takoj obvestiti javnost oziroma volivce preko glasil lokalnih skupnosti in na drug krajevno običajen način (npr. obvestiti lokalno skupnost, krajevne oziroma četrtne skupnosti ipd.). Obvestilo o novem sedežu volišča se objavi tudi na sedežu ukinjenega volišča. DVK sicer priporoča, da se volišča ne spreminjajo. OVK jih naj, če je le to mogoče, določi na enak način (na istih naslovih) kot za izvedbo zadnjih volitev oz. referendumov.

2.3.1 OVK mora o združenem ali ukinjenem volišču in o tem, koliko volivcev je bilo vpisanih v volilni imenik za posamezno (ukinjeno) volišče, takoj obvestiti DVK.

2.4 OVK mora na podlagi drugega odstavka 79.a člena ZVDZ določiti volišče brez krajevne pristojnosti, ki je namenjeno glasovanju volivcev, ki nimajo stalnega prebivališča na območju okraja (t. i. volišče OMNIA).

2.5 OVK na podlagi 69. člena ZVDZ določi posebno volišče za predčasno glasovanje na območju OVK.

2.5.1. OVK lahko izjemoma določi volišče za predčasno glasovanje tudi izven območja OVK oziroma več volišč za predčasno glasovanje na območju svojega okraja, če se na tak način omogoči predčasno glasovanje večjemu številu volivcev in zagotovi lažja dostopnost volišč za volivce ter boljša organizacija in izvedba predčasnega glasovanja (geografski in družbeni dejavniki, boljši javni prevoz, možnost parkiranja, poznavanje lokacije idr.) (Sklep DVK, št. 041-5/2022-3 z dne 9. 2. 2022).

2.5.2. OVK morajo o sedežih in območjih volišč za predčasno glasovanje obvestiti javnost in občine na svojem območju na krajevno običajen način (npr. lokalni mediji, glasila občin in drugi ustrezni načini). Sklep o določitvi volišča za predčasno glasovanje se javno objavi na sedežu OVK. En izvod se nemudoma po elektronski pošti pošlje DVK (Sklep DVK, št. 041-5/2022-3 z dne 9. 2. 2022).

2.6 DVK priporoča, da se volišča brez krajevne pristojnosti (t. i. volišče OMNIA) in volišča za predčasno glasovanje ne spreminjajo. OVK jih naj, če je le to mogoče, določi na enak način (na istih naslovih) kot za izvedbo zadnjih volitev oz. referendumov.

2.7 Za volišče se šteje objekt, v katerem se glasuje, dvorišče tega objekta in določen prostor okrog objekta. Za določen prostor okrog objekta se šteje območje v obsegu najmanj 50 m okrog objekta, v katerem je volišče. OVK lahko glede na značilnosti lege objekta in možnosti dostopov do tega objekta določi drugačen obseg območja volišča.

2.8 Na območju volišča sta volilna propaganda in agitacija prepovedani.

3. Imenovanje volilnih odborov

3.1 Volilni odbor sestavljajo predsednik in parno število članov ter njihovi namestniki.
 
3.2 OVK v volilni odbor praviloma imenuje 6 članov (predsednika in dva člana ter njihove namestnike). Člani volilnega odbora so lahko polnoletni državljani, ki imajo stalno prebivališče na območju volilnega okraja.

3.2.1 OVK lahko imenuje v volilni odbor 10 članov (predsednika in štiri člane ter njihove namestnike) na volišču brez krajevne pristojnosti (t. i. volišče OMNIA) in posebnem volišču za predčasno glasovanje, če s tem zagotovi nemoten potek glasovanja glede na podatke o udeležbi na preteklih volitvah in referendumih.

3.2.2 OVK lahko imenuje v volilni odbor 10 članov tudi za tisto volišče, kjer je za območje volišča v volilni imenik vpisanih več kot 2000 volilnih upravičencev.

3.3 Na podlagi 41. člena ZVDZ lahko politične stranke posredujejo predloge za imenovanje predsednika in članov volilnega odbora ter njihovih namestnikov. Predlogi političnih strank za imenovanje predsednika in članov volilnih odborov se lahko pošljejo po fizični ali elektronski pošti in se štejejo za pravočasne, če jih OVK prejme vključno do srede, 16. septembra 2026. 

3.3.1 Predloge za imenovanje članov volilnega odbora lahko OVK posredujejo tudi lokalne skupnosti ter njihovi deli (krajevne, vaške, četrtne skupnosti). 

3.4 Predlogu za imenovanje mora biti priloženo pisno soglasje predlaganega člana. Če soglasje ni priloženo, mora OVK nemudoma pozvati predlagatelja, da dopolni predlog s soglasjem kandidata najpozneje v roku 3 dni od prejema obvestila za dopolnitev. Če predlagatelj ne dopolni predloga, ga OVK ne upošteva.

3.5 Pri imenovanju volilnega odbora mora OVK dosledno upoštevati zakonske pogoje za imenovanje članov volilnih odborov, in sicer, da se člani volilnega odbora imenujejo izmed polnoletnih državljanov, ki imajo stalno prebivališče na območju volilnega okraja, in da se pri tem upošteva politično pluralna sestava volilnega odbora. 

3.6 Nihče ne more biti član več kot enega volilnega organa. Član volilnega odbora ne more biti hkrati oseba, ki je predstavnik predlagatelja referenduma, njegov zaupnik ali zaupnik organizatorja referendumske kampanje.

3.7 Pri imenovanju volilnega odbora se upošteva izid volitev poslancev v državni zbor, ki so bile 22. 3. 2026. Prednostni vrstni red je sledeč:

1. GIBANJE SVOBODA
2. SLOVENSKA DEMOKRATSKA STRANKA 
3. NSi, SLS in FOKUS (v primeru več predlogov se opravi žreb)
4. SOCIALNI DEMOKRATI 
5. DEMOKRATI. ANŽETA LOGARJA
6. LEVICA IN VESNA (v primeru več predlogov se opravi žreb)
7. DRŽAVLJANSKO GIBANJE RESNI.CA

3.8 Če je predlogov iz točke 3.7 premalo, se za manjkajoče člane upošteva predloge preostalih registriranih političnih strank v Republiki Sloveniji in predloge lokalnih skupnosti ter njihovih delov. V primeru večjega števila predlogov preostalih registriranih političnih strank in lokalnih skupnosti ter njihovih delov se upoštevanje predlogov določi z žrebom.
3.9 Če predlogov političnih strank in lokalnih skupnosti ni ali jih je premalo, se za manjkajoče člane določijo uradniki, zaposleni v organih državne uprave ali upravi lokalne skupnosti. Če je predlogov še vedno premalo, se za manjkajoče člane upoštevajo predlogi političnih strank po vrstnem redu iz točke 3.7, pri čemer ima lahko vsaka politična stranka v volilnem odboru največ enega člana in enega namestnika člana.

3.10 Pri imenovanju volilnega odbora je treba dosledno spoštovati prednostni vrstni red predlagateljev in ni mogoče izločiti posameznega predlagatelja.

3.11 Prednostni vrstni red iz točke 3.7 ne pomeni tudi vrstnega reda funkcij v volilnem odboru. OVK ima diskrecijsko pravico, da posameznim predlaganim članom določi funkcijo v volilnem odboru, pri čemer lahko upošteva okoliščine, kot npr. predhodno članstvo v volilnem odboru, predhodno vodenje volilnega odbora ipd., ter na ta način zagotovi večjo učinkovitost dela volilnega odbora.

3.12 V primeru odpovedi članstva v posameznem volilnem odboru mora OVK imenovati novega člana istega predlagatelja, če takega predloga ni, pa upoštevati prednostni vrstni red neimenovanih predlogov članov volilnih odborov iz točk 3.7. do 3.9.

3.13 Člani OVK imajo pravico do pravočasnega vpogleda v podatke o predlaganih in imenovanih članih volilnega odbora (ime in priimek člana volilnega odbora, naslov stalno prebivališče, funkcijo in predlagatelja). Seznam se lahko izpiše iz isDVK. Sklep o imenovanju volilnega odbora se praviloma sprejme na redni seji, spremembe pa na dopisni seji.

3.14 OVK iz isDVK izpiše seznam imenovanih članov volilnega odbora, ki ga izroči predsedniku volilnega odbora. Seznam, ki ga predsednik izobesi na volišču, mora vsebovati: ime in priimek in funkcijo člana volilnega odbora.

4. Usposabljanje članov volilnih odborov

4. 
4.1 OVK mora še pred dnevom glasovanja izvesti usposabljanje za člane volilnih odborov. Člani volilnih odborov so se dolžni seznaniti z navodilom za izvajanje nalog, ki ga sprejme DVK.

4.2 Pri usposabljanju morata sodelovati najmanj dva člana OVK, udeležiti pa se ga morajo predsedniki in namestniki predsednikov volilnih odborov.

4.3 OVK mora pri izvedbi usposabljanj člane volilnih odborov posebej poučiti o načinu uporabe pripomočka za glasovanje slepih in slabovidnih oseb (šablone za slepe, ki so na vseh voliščih) ter pripomočka za prekrivanje osebnih podatkov drugih volivcev ob podpisu v volilni imenik.
 
4.4 OVK mora v okviru usposabljanj člane volilnih odborov posebej opozoriti na obveznost prekrivanja osebnih podatkov v volilnih imenikih s šablono za prekrivanje osebnih podatkov. Člani volilnih odborov morajo pri evidentiranju volivcev skrbno nadzorovati podpisovanje, da se vsak volivec podpiše na zanj predvideno mesto v volilnem imeniku.

4.5 Člani volilnih odborov ne smejo vpogledovati v volilne imenike z namenom ugotavljanja, kdo se je udeležil glasovanja in kdo ne, prav tako teh podatkov ne smejo posredovati nepooblaščenim osebam.

4.6 OVK mora pri izvedbi usposabljanja in na dan glasovanja predsednika volilnega odbora posebej opozoriti, da mora po oddaji volilnega gradiva OVK in vpisu izidov glasovanj na volišču v isDVK, ki ga opravi OVK, preveriti izide glasovanj na svojem volišču. Predsednik volilnega odbora mora preveriti, če so objavljeni izidi glasovanj na spletni strani DVK skladni z ugotovljenim izidom glasovanj iz zapisnika o delu volilnega odbora.

5. Dostava in prevzem volilnega gradiva

5.1  Glasovnice, ovojnice in drugo volilno gradivo OVK prejme od izvajalca za tisk in distribucijo volilnega gradiva. Služba DVK obvesti OVK o predvidenem terminu dostave volilnega gradiva.

5.2 OVK mora poskrbeti za prevzem volilnega gradiva na dogovorjeni dan in zagotoviti ustrezne prostore za varno hrambo. Volilno gradivo lahko prevzame tajnik oz. njegov namestnik.

5.3 OVK za vsa volišča, ki jih je določila, pravočasno pripravi potrebno število volilnih skrinjic, glasovnic in drugega volilnega gradiva. Na dan pred glasovanjem OVK preda volilno gradivo volilnemu odboru na volišču in o tem izda potrdilo.

6. Drugi načini glasovanja

6.1 Na referendumu lahko volivec glasuje osebno na volišču, na katerem je vpisan v volilni imenik (t.i. redno volišče), ali na druge načine, ki jih določata ZRLI in ZVDZ.

6.2 Volivke in volivci, ki želijo volilno pravico uresničevati na drug način, o tem obvestijo pristojno volilno komisijo (OVK ali DVK), najlažje preko spletnega portala e-Uprava.

6.3 Posebni načini uresničevanja volilne pravice se, skladno s 34. členom ZEVP-2, vodijo v evidenci volilne pravice. Navodilo za uporabo spletne evidence volilne pravice zagotovi Ministrstvo za notranje zadeve in javno upravo (MNZJU).

6.4 Glasovanje po pošti v Republiki Sloveniji

6.4.1 Po pošti v Republiki Sloveniji lahko glasujejo volivci, ki so v priporu, zavodu za prestajanje kazni, v bolnišnici ali v socialnovarstvenem zavodu za institucionalno varstvo. To sporočijo OVK najpozneje v sredo, 30. septembra 2026, najlažje preko spletnega portala eUprava.

6.4.2 Po pošti lahko glasujejo tudi invalidi, če to sporočijo OVK najpozneje do srede, 30. septembra 2026, preko spletnega portala eUprava, in predložijo odločbo pristojnega organa o priznanju statusa invalida.

V volilnem imeniku se v rubriki »opombe« pri imenu in priimku volivca naredi oznaka »IE« (invalid enkratno).

Invalidi lahko glasujejo po pošti tudi stalno, če to sporočijo DVK in predložijo odločbo pristojnega organa o priznanju statusa invalida. To sporočilo velja do preklica.

Odločbe o invalidnosti izdajajo:
· Zavod za pokojninsko in invalidsko zavarovanje;
· Zavod RS za zaposlovanje – odločbe o invalidnosti po zakonu, ki ureja zaposlitveno rehabilitacijo in zaposlovanje invalidov, ter po zakonu, ki je urejal usposabljanje in zaposlovanje invalidov;
· Zavod RS za šolstvo – odločbe o usmerjanju v program vzgoje in izobraževanja po zakonu, ki ureja usmerjanje otrok s posebnimi potrebami;
· Centri za socialno delo – podatke o oblikah družbenega varstva po zakonu, ki ureja družbeno varstvo duševno in telesno prizadetih oseb, in odločbe o pridobitvi statusa otroka s posebnimi potrebami;
· Upravne enote – odločbe o vojnih invalidih po zakonu o vojnih invalidih.

Če volivec ni predložil odločbe o priznanju statusa invalida, ga mora pristojna volilna komisija pozvati, da v treh dneh dopolni svojo vlogo, in opozoriti, da se njegova vloga ne bo upoštevala, če je ne dopolni, lahko pa bo glasoval na volišču, kjer je vpisan v volilni imenik.

Če je vloga popolna, se volivcu takoj posreduje gradivo za glasovanje po pošti.

6.4.3 Po pošti v Republiki Sloveniji lahko glasujejo tudi volivci, ki jim je bila nepredvideno odvzeta prostost oz. so bili sprejeti v bolnišnico ali socialnovarstveni zavod ali so prejeli odločbo o invalidnosti po 30. 9. 2026.

To sporočijo OVK najpozneje do ponedeljka, 5. 10. 2026, najlažje preko spletnega portala eUprava, in o tem priložijo ustrezno dokazilo. 

Če je vloga popolna, se volivcu takoj posreduje gradivo za glasovanje po pošti, sicer mora OVK volivca nemudoma pozvati k dopolnitvi.

6.4.4 Priprava volilnega gradiva

Za izdajo volilne karte za referendume, ki bodo 10. 11. 2026, je pristojna OVK. Izpis je omogočen iz spletne aplikacije EVP. V volilni imenik v rubriki »opombe« mora OVK pri volivcu, ki glasuje po pošti, narediti oznako »po pošti«.

Volilno gradivo se pošilja s poštno storitvijo »Prednostno«. 

[bookmark: _Hlk178842632]OVK za glasovanje po pošti v Republiki Sloveniji pripravi naslednje gradivo:
· volilno karto, ki jo OVK žigosa in podpiše uradna oseba (tajnik/namestnik),
· navodilo volivcu o načinu ravnanja z volilnim gradivom,
· veliko ovojnico, na katero OVK napiše naslov volivca z volilne kart in v njej pošlje volivcu volilno gradivo,
· srednjo ovojnico, na katero OVK napiše svoj naslov, 
· manjšo ovojnico za glasovnice, 
· glasovnice.

Volivec podpisano volilno karto in manjšo ovojnico z izpolnjenimi glasovnicami vloži v srednjo ovojnico ter jo pošlje na naslov pristojne OVK.

6.5 Glasovanje po pošti iz tujine

6.5.1 Državljani Republike Slovenije, ki nimajo stalnega prebivališča v Republiki Sloveniji – izseljenci

Volivci, ki nimajo stalnega prebivališča v Republiki Slovenji, lahko na referendumih glasujejo po pošti iz tujine, če to sporočijo DVK do petka, 25. 9. 2026, najlažje preko spletnega portala eUprava.

Volilno gradivo se volivcu pošlje na naslov v tujini, ki je vpisan v EVP oziroma v posebnem volilnem imeniku, ki ga sestavi MNZJU.

6.5.2 Državljani Republike Slovenije s stalnim prebivališčem v Republiki Sloveniji, ki so na dan glasovanja začasno v tujini – zdomci

Volivci, ki so na dan glasovanja začasno v tujini, lahko glasujejo po pošti iz tujine, če to sporočijo DVK do petka, 25. 9. 2026, najlažje preko spletnega portala eUprava.

Volilno gradivo se volivcu pošlje na naslov v tujini, ki ga je navedel v vlogi.

6.5.3 Za izdajo volilne karte in pripravo volilnega gradiva za glasovanje po pošti iz tujine je pristojna DVK.

6.5.4 Na podlagi sprejetega sklepa DVK, št. 040-3/2021-6, z dne 11. 11. 2021, se volilno gradivo pošlje v mednarodni promet s poštno storitvijo »priporočeno pismo«. Vsaka pošiljka ima sledilno številko.

6.5.5 Ko volivec odda vlogo za glasovanje po pošti iz tujine in je ta vloga odobrena, ne more več spremeniti načina glasovanja.

6.6 Glasovanje na volišču na diplomatskem predstavništvu ali konzulatu Republike Slovenije v tujini (v nadaljevanju: DPK)

6.6.1 Državljani Republike Slovenije, ki nimajo stalnega prebivališča v Republiki Sloveniji – izseljenci

Volivci, ki nimajo stalnega prebivališča v Republiki Sloveniji, lahko glasujejo tudi na DPK, vendar le na tistem območju, kjer so vpisani v posebni volilni imenik. O tem jim ni treba obveščati DVK.

6.6.2 Državljani Republike Slovenije s stalnim prebivališčem v Republiki Sloveniji, ki so na dan glasovanja začasno v tujini – zdomci

Volivci, ki imajo stalno prebivališče v Republiki Sloveniji in so na dan glasovanja začasno v tujini, lahko glasujejo na DPK. O tem morajo obvestiti DVK najpozneje do petka, 25. 9. 2026, najlažje preko spletnega portala eUprava.
  
Ko volivec odda vlogo za glasovanje na DPK, ne more več spremeniti načina glasovanja oz. ne more glasovati na svojem matičnem volišču v Sloveniji.

6.7 Glasovanje na domu

6.7.1 Volivci, ki se zaradi bolezni ne morejo osebno zglasiti na volišču, v katerem so vpisani v volilni imenik, lahko glasujejo pred volilnim odborom na svojem domu. To morajo sporočiti OVK najpozneje do srede, 7. 10. 2026, najlažje preko spletnega portala eUprava.

6.7.2 Volivci morajo obvestilu priložiti ustrezno zdravniško potrdilo (Sklep DVK, št. 041-5/2022-2 z dne 3. 2. 2022). Za zdravniško potrdilo šteje vsaka pisna potrditev zdravnika (tudi npr. elektronska pošta), iz katere izhaja, da se volivec zaradi bolezni ne more osebno zglasiti na volišču. Potrdilo o bolezni lahko izda katerikoli zdravnik, ki izpolnjuje pogoje za opravljanje zdravniške službe (ne le osebni zdravnik).

6.8 Glasovanje zunaj okraja stalnega prebivališča (t. i. volišče OMNIA)

6.8.1 Volivec lahko glasuje tudi zunaj okraja svojega stalnega prebivališča, če o tem obvesti OVK, na območju katere je vpisan v volilni imenik. To mora storiti najpozneje do srede, 7. 10. 2026, najlažje preko spletnega portala eUprava.

6.8.2 Volivci, ki nimajo stalnega prebivališča v Republiki Sloveniji, lahko to namero sporočijo DVK, najpozneje do srede, 7. 10. 2026, najlažje preko spletnega portala eUprava.

6.8.3 Za izvedbo glasovanja na t.i. volišču OMNIA mora OVK pripraviti seznam volivcev, ki bodo glasovali na tem volišču. Ta seznam se izpiše iz EVP pred začetkom glasovanja.

6.8.4 Tudi pri tej obliki glasovanja se spremljajo statistični podatki (po spolu in starosti). Postopek je enak kot na rednem volišču.

6.9 Predčasno glasovanje

6.9.1 Predčasno glasovanje poteka v torek, 6. oktobra, sredo, 7. oktobra, in četrtek, 8. oktobra 2026, med 7. in 19. uro na sedežih volišč za predčasno glasovanje. Volišča za predčasno glasovanje so objavljena na spletni strani DVK (www.dvk-rs.si).

6.9.2 Glasovanje na posebnem volišču za predčasno glasovanje in delo volilnega odbora potekata na enak način kot glasovanje in delo na rednem volišču (identifikacija volivca, podpis v volilni imenik, izročitev glasovnice, spremljanje statistike udeležbe po spolu in starosti).

6.9.3 V volilnem imeniku se v rubriki »opombe« pri imenu in priimku volivca, ki je predčasno glasoval, naredi oznaka »predčasno«.

6.9.4 DVK je določila enotne standarde varovanja volilnih skrinjic in drugega volilnega gradiva v času od predčasnega glasovanja do ugotavljanja izida glasovanja (69. člen ZVDZ), in sicer:

· volilne skrinjice se za vsak dan predčasnega glasovanja zapečatijo z uporabo varnostne nalepke. Vsak dan predčasnega glasovanja se uporabi nova (druga) volilna skrinjica. OVK za izvedbo predčasnega glasovanja potrebuje vsaj tri volilne skrinjice;

· volilni odbor vsak dan po zaključku predčasnega glasovanja na volilni skrinjici prelepi odprtino za glasovnico in vse štiri robove volilne skrinjice. Odprtina za glasovnico se prelepi s posebnimi nalepkami, pri čemer se ena nalepka zalepi preko odprtine za glasovnico, ta pa se z vsake strani prelepi še z dvema. O pečatenju in hrambi volilnih skrinjic se vodi zapisnik;

Slika 1: Prikaz, kako se pravilno pečati volilno skrinjico
[image: Slika, ki vsebuje besede kopalnica, zaprt prostor

Opis je samodejno ustvarjen]

· ko volilni odbor opravi predhodno opisano pečatenje volilne skrinjice, volilno skrinjico dodatno pečati še z nalepkami, ki imajo serijsko številko, in jih pred pečatenjem podpišejo prisotni člani volilnega odbora. S podpisanimi nalepkami, ki imajo serijsko številko, se prelepi odprtino za glasovnico in vse štiri robove volilne skrinjice. V zapisnik o pečatenju  in hrambi volilnih skrinjic se vpiše tudi serijske številke uporabljenih nalepk;

	Slika 2: Prikaz, kako se dodatno pečati volilno skrinjico:
[image: Slika, ki vsebuje besede kopalnica, besedilo, zaprt prostor

Opis je samodejno ustvarjen]

· volilne skrinjice z glasovnicami se hranijo v posebnem varovanem prostoru (video nadzor, fizični nadzor ipd.). Dostop v te prostore imajo samo člani OVK oziroma tajnik ali njegov namestnik. O hrambi ključa prostora, v katerem so shranjene volilne skrinjice z glasovnicami, se vodi zapisnik oziroma dnevnik, iz katerega mora biti razvidno, kdo in kdaj je v prostore vstopal (prevzel ključ).

6.9.5 OVK mora vnašati podatke o udeležbi na predčasnem glasovanju v posebno računalniško aplikacijo (v Lotus Notes – DVK na DVK-1), in sicer: 
1. za udeležbo na predčasnem glasovanju v torek, 6. 10. 2026, najpozneje do srede,   7. 10. 2026, do 9. ure; 
2. za udeležbo na predčasnem glasovanju v sredo, 7. 10. 2026, najpozneje do četrtka, 8. 10. 2026, do 9. ure;
3. za udeležbo na predčasnem glasovanju v četrtek, 8. 10. 2026, najpozneje do petka, 9. 10. 2026, do 9. ure.

7. Ravnanje z glasovnicami

7.1 OVK od zunanjega izvajalca prejme ustrezno število glasovnic za glasovanje na rednih voliščih in voliščih za predčasno glasovanje ter za druge načine glasovanja (po pošti v RS, OMNIA volišče). Vse glasovnice imajo žig DVK, odtisnjen spodaj na sredini.

7.2 Za izvedbo glasovanja na rednih voliščih OVK za vsako volišče pripravi in preda volilnemu odboru toliko glasovnic, kot je število volivcev, vpisanih v volilni imenik.

7.3 Za druga volišča mora OVK pripraviti primerno število glasovnic ter dosledno upoštevati sledljivost števila glasovnic po potrdilu in zapisniku o številu prejetih, uporabljenih in neuporabljenih glasovnic.

7.4 Glasovnice za druge načine glasovanja se dodatno žigosajo z originalnim žigom OVK. Glasovnice OVK žigosa na naslednji način:
· glasovnice za glasovanje po pošti v Republiki Sloveniji se žigosajo v desnem spodnjem kotu, 
· glasovnice za predčasno glasovanje se žigosajo v levem spodnjem kotu,  
· glasovnice za glasovanje na t. i. volišču OMNIA se žigosajo v levem zgornjem kotu.

7.5 Pri žigosanju glasovnic mora biti OVK pozorna, da se odtisnjen žig ne dotika besedila na glasovnici.

7.6 Glasovnice za glasovanje na voliščih na DPK imajo odtisnjen žig DVK zgoraj na sredini.

8. Glasovanje na volišču

8.1 Glasovanje in delo na voliščih potekata po pravilih, ki jih določa navodilo za delo VO, ki ga sprejme DVK.

8.2 Člani OVK naj na dan glasovanja obiščejo čim več volišč na območju okraja in preverijo delo VO, ki mora potekati v skladu z zakonom in navodili DVK.

9. Ugotavljanje izida glasovanja na volišču

9.1 Volilni odbor ugotovi:

· število volivcev, vpisanih v volilni imenik,
· število volivcev, ki so glasovali s potrdilom upravne enote, ker pomotoma niso bili vpisani v volilni imenik,
· skupno število volivcev, ki so imeli pravico glasovati na območju volišča;
· število volivcev, ki so glasovali po volilnem imeniku;
· skupno število volivcev, ki so glasovali na volišču;
· število oddanih glasovnic;
· število neveljavnih glasovnic;
· število veljavnih glasovnic;
· število volivcev, ki so glasovali »za«;
· število volivcev, ki so glasovali »proti«.

9.2 Glasovnica je neveljavna (primeroma):

a) če je oddana prazna;
b) če je volivec obkrožil tako besedo »za« kot besedo »proti«;
c) če ni mogoče ugotoviti volje volivca.

9.3 Če je na posameznem volišču oddanih deset (10) ali manj glasovnic za glasovanje o posameznem referendumskem vprašanju, volilni odbor ne sme ugotavljati izida glasovanja na volišču, temveč glasovnice preda OVK, ki ugotovi izid glasovanja na tem volišču.

9.4 Volilni odbor v zapisnik o delu volilnega odbora vpiše statistične podatke o volilni udeležbi po spolu in starosti.

9.5 OVK mora podatke o volilni udeležbi na rednih voliščih v Republiki Sloveniji po spolu in starosti vpisati v isDVK najpozneje do četrtka, 15. 10. 2026.

10. Postopek ugotavljanja izida glasovanja na referendumih 11. 10. 2026

10.1 Ugotavljanje izida glasovanja na dan glasovanja (v nedeljo, 11. 10. 2026)

10.1.1 Na dan glasovanja ugotavljajo izid glasovanja volilni odbori na rednih voliščih, posebnih voliščih za predčasno glasovanje in t. i. OMNIA voliščih. Volilni odbori začnejo z ugotavljanjem izida glasovanja takoj po zaprtju volišč v nedeljo po 19. uri.

10.1.2 Na volišču, ki se zapre pred 19. uro, ker so glasovali vsi volivci vpisani v volilni imenik, lahko volilni odbor izjemoma začne z ugotavljanjem izida takoj, vendar pa ne sme razglasiti izida glasovanja pred 19. uro.

10.1.3 Če je na posameznem volišču oddanih deset (10) ali manj glasovnic za glasovanje o posameznem referendumskem vprašanju, volilni odbor ne sme ugotavljati izida glasovanja na volišču, temveč volilno gradivo preda pristojni OVK, ki ugotovi izid glasovanja na volišču.

10.1.4 OVK prevzame volilno gradivo od volilnega odbora. Pred vpisom izidov glasovanja na voliščih v isDVK, mora OVK opraviti pregled volilnega gradiva in zapisnik o delu volilnega odbora. Vsako popravljanje očitnih napak v zapisniku o delu volilnega odbora se zabeleži s podpisom prisotnih članov OVK in volilnega odbora.

10.1.5 Pri vnosu izidov glasovanja po voliščih v isDVK na območju volilnega okraja morajo biti navzoči predsednik OVK ali njegov namestnik ter najmanj dva člana oziroma namestnika članov OVK. Med navzočima članoma oziroma namestnikoma članov mora biti en član oziroma namestnik člana, imenovan na predlog politične stranke, zastopane v koaliciji v Državnem zboru, in en član oziroma namestnik člana, imenovan na predlog politične stranke, zastopane v opoziciji v Državnem zboru. O vnosu izidov glasovanja po voliščih se sestavi zapisnik, ki ga podpišejo vsi sodelujoči pri vnosu.

10.1.6 [bookmark: _Hlk189751373]Član OVK, zaupnik predlagatelja referenduma ali zaupnik organizatorja referendumske kampanje lahko po vnosu izidov glasovanja, če to želi, dobi izpis izidov glasovanja po voliščih za območje volilnega okraja in izid glasovanja na območju volilnega okraja. Prav tako lahko fotografira izid glasovanja iz vseh zapisnikov o delu volilnih odborov na območju volilnega okraja. Član OVK, zaupnik predlagatelja referenduma ali zaupnik organizatorja referendumske kampanje lahko zahteva tudi vpogled v vsak zapisnik o delu volilnega odbora na območju volilnega okraja.

10.1.7 Pred zaključkom dela na dan glasovanja OVK preveri, ali se objavljeni izidi glasovanja po voliščih na spletni strani DVK in v isDVK ujemajo z izidi glasovanja, ugotovljenimi na podlagi zapisnikov o delu volilnega odbora.

10.1.8 Predsednik volilnega odbora mora po predaji volilnega gradiva OVK in po vnosu izida glasovanja z volišča v isDVK, ki ga opravi OVK, preveriti, ali se na spletni strani DVK objavljeni izid glasovanja za njegovo volišče ujema z izidom glasovanja, ugotovljenim v zapisniku o delu volilnega odbora. Če ugotovi neskladnost, mora o tem nemudoma obvestiti OVK.

10.2 Ugotavljanje izida glasovanja na t.i. volišču OMNIA

10.2.1 Volilni odbor ugotovi izid glasovanja na volišču, na katerem so glasovali volivci iz drugih volilnih okrajev.

10.2.2 Če je na t.i. OMNIA volišču oddanih deset (10) ali manj glasovnic za glasovanje o posameznem referendumskem vprašanju, volilni odbor ne sme ugotavljati izida glasovanja na volišču, temveč glasovnice preda OVK, ki ugotovi izid glasovanja na tem volišču.

10.2.3 Zapisnik o delu volilnega odbora na volišču OMNIA se preda OVK, ki preizkusi zapisnik o delu volilnega odbora na volišču OMNIA in izid glasovanja vpiše v isDVK.

10.3 Ugotavljanje izida glasovanja na volišču na DPK

10.3.1 Volilni odbor na DPK začne z ugotavljanjem izida glasovanja takoj po zaprtju volišča.

10.3.2 Če je na posameznem volišču na DPK oddanih deset (10) ali manj glasovnic za glasovanje o posameznem referendumskem vprašanju, volilni odbor na DPK ne sme ugotavljati izida glasovanja na volišču, temveč izpolnjen in podpisan zapisnik o delu volilnega odbora takoj pošlje DVK po e-pošti na gp.dvk@dvk-rs.si. Nato zapisnik skupaj z ostalim volilnim gradivom (uporabljene glasovnice, volilni imenik, volilne karte itd.) nemudoma pošlje po hitri pošti na naslov DVK. V navedeno število mora volilni odbor na DPK všteti tako oddane glasovnice na volišču kot tudi glasovnice, ki jih je volilni odbor na DPK prejel od volivcev, ki so glasovali po pošti v tujini.

10.3.3 Če volilni odbor na DPK ugotovi, da je bilo oddanih več kot deset (10) glasovnic za glasovanje o posameznem referendumskem vprašanju, ugotavlja izid glasovanja na način, kot volilni odbor na rednih voliščih v Republiki Sloveniji, in pri tem smiselno upošteva ta navodila in navodilo za delo volilnih odborov.

10.3.4 Ko volilni odbor na DPK ugotovi izid glasovanja na volišču, podpisan zapisnik o delu volilnega odbora takoj pošlje DVK po e-pošti na gp.dvk@dvk-rs.si. Nato zapisnik skupaj z ostalim volilnim gradivom (uporabljene glasovnice, volilni imenik, volilne karte itd.) nemudoma pošlje po hitri pošti na naslov DVK.

10.3.5 Izid glasovanja na voliščih DPK, na katerih volilni odbori niso ugotavljali izida glasovanja, ugotavlja DVK.

10.3.6 Vnos ugotovljenih izidov glasovanja v isDVK za volišča na DPK izvede Služba DVK. Pri vnosu so lahko navzoči člani DVK.

10.4 Ugotavljanje izida glasovanja po pošti v Republiki Sloveniji

10.4.1 OVK v ponedeljek, 12. 10. 2026, pred ugotavljanjem izida glasovanja po pošti v Republiki Sloveniji (najpozneje do 12. ure), ponovno preveri javno objavljene izide glasovanja po voliščih na spletni strani DVK in v isDVK z ugotovljenim izidom glasovanja v zapisniku o delu volilnega odbora. O tem preverjanju mora sestaviti poseben zapisnik. OVK mora o sklicu seje, na kateri bo opravljala preverjanje, obvestiti zaupnike predlagatelja referendumov in organizatorjev referendumske kampanje.

Seznam prijavljenih organizatorjev referendumske kampanje je objavljen na spletni strani DVK.

10.4.2 OVK v ponedeljek, 12. 10. 2026, po 12. uri ugotovi izid glasovanja po pošti v Republiki Sloveniji. OVK mora o sklicu seje, na kateri ugotavlja izid glasovanja po pošti, obvestiti zaupnike predlagatelja referendumov in prijavljenih organizatorjev referendumske kampanje.

10.4.3 V postopku ugotavljanja izida glasovanja po pošti v Republiki Sloveniji OVK upošteva glasovnice, ki so prispele po pošti na OVK do 19. ure na dan glasovanja (11. 10. 2026), in glasovnice, ki so prispele po pošti v Republiki Sloveniji do 12. ure na dan po dnevu glasovanja (12. 10. 2026).
 
10.4.4 Ovojnice z glasovnicami, ki so prispele po pošti na OVK v nedeljo, 11. 10. 2026, po 19. uri, morajo imeti poštni žig z datumom oziroma morajo biti ovojnicam priložene listine, iz katerih je razvidno, da je bila glasovnica oddana na pošto v nedeljo, 11. 10. 2026, pred 19. uro. Če poštnega žiga ni ali pa iz poštnega žiga izhaja, da je bilo gradivo oddano na pošto kasneje, se volilno gradivo izloči in se ne upošteva pri ugotavljanju izida. Na ovojnici se zabeleži »ni razviden datum oddaje na pošto« ali »prepozno glasovanje«.
 
10.4.5 Če je bilo po pošti v Republiki Sloveniji na OVK oddanih deset (10) ali manj glasovnic oziroma volilnih gradiv, OVK ne sme ugotavljati izida glasovanja po pošti v Republiki Sloveniji, temveč volilno gradivo za glasovanje po pošti (ovojnice z volilno karto in glasovnice) preda pristojni VKVE, ki ugotovi izid glasovanja po pošti v Republiki Sloveniji. 

Če tudi VKVE od OVK na svojem območju prejme deset (10) ali manj glasovnic oziroma volilnih gradiv za glasovanje po pošti, mora le-te nemudoma predati DVK, ki ugotovi izid glasovanja po pošti v Republiki Sloveniji.

10.5 Ugotovitev delnega (začasnega) izida glasovanja za območje volilnega okraja in volilne enote

10.5.1 OVK po ugotovitvi izida glasovanja po pošti v Republiki Sloveniji ugotovi delni izid glasovanja za območje okraja, v katerem upošteva tudi izid glasovanja volivcev, ki so glasovali na volišču OMNIA. Kot delni (začasni) izid glasovanja se lahko namesto zapisnika šteje tudi računalniški izpis za območje okraja, če ga podpišejo člani OVK.

10.5.2 OVK delni (začasni) izid glasovanja (brez upoštevanja glasov iz tujine) pošlje VKVE najpozneje v torek, 13. 10. 2026, do 12. ure. V primeru, da se kot delni (začasni) izid za območje volilnega okraja šteje podpisan računalniški izpis, OVK samo sporoči VKVE, da je računalniški izpis potrjen kot delni (začasni) izid.

10.5.3 VKVE najpozneje v sredo, 14. 10. 2026, do 12. ure sporoči DVK delni (začasni) izid glasovanja za volilno enoto (brez upoštevanja glasov iz tujine). Kot delni (začasni) izid glasovanja se lahko namesto zapisnika šteje tudi računalniški izpis za območje volilne enote, če ga podpišejo člani VKVE.

10.6 Ugotavljanje izida glasovanja po pošti iz tujine in na voliščih na DPK, ki niso ugotavljali izida glasovanja

10.6.1 OVK v ponedeljek, 19. 10. 2026, po 12. uri ugotovi izid glasovanja po pošti iz tujine. OVK mora o sklicu seje, na kateri ugotavlja izid glasovanja po pošti iz tujine, obvestiti zaupnike predlagatelja referendumov in organizatorjev referendumske kampanje.

Seznam prijavljenih organizatorjev referendumske kampanje je objavljen na spletni strani DVK.

10.6.2 V postopku ugotavljanja izida glasovanja po pošti iz tujine OVK upošteva glasovnice, ki so prispele po pošti iz tujine do ponedeljka, 19. 10. 2026, do 12. ure.

10.6.3 Pri ovojnicah z glasovnicami, ki prispejo na OVK, se pri vsaki ovojnici najprej ugotovi, ali je na ovojnici poštni žig, iz katerega je jasno razviden datum oddaje na pošto in da gre za poštni žig tuje države.

10.6.4 Datum oddaje na pošto mora biti najpozneje na dan glasovanja, 11. 10. 2026, do 19. ure, na ovojnici mora biti žig tuje države. Če poštnega žiga ni ali iz poštnega žiga izhaja, da je bilo gradivo oddano na pošto kasneje, se ovojnica oz. gradivo izloči in se ne upošteva pri ugotavljanju izida glasovanja. Na ovojnici se zabeleži »ni razviden datum oddaje na pošto« ali »prepozno glasovanje«.

10.6.5 Ovojnica, na kateri ni odtisnjenega žiga tuje države, temveč je poštni žig Republike Slovenije, se dodatno preveri, in sicer tako, da se ovojnica odpre in pogleda volilno karto. Če iz volilne karte izhaja, da gre za volivca, ki ima stalno prebivališče v Republiki Sloveniji (torej za t. i. zdomca), se gradivo izloči. Na ovojnici se zabeleži »ni poštnega žiga tuje države«. Če iz volilne karte izhaja, da gre za volivca, ki nima stalnega prebivališča v Republiki Sloveniji (t. i. izseljenca), se volilno gradivo upošteva pri ugotavljanju izida glasovanja.

10.6.6 Če je OVK po pošti iz tujine prejela deset (10) ali manj glasovnic oz. volilnih gradiv, ne sme ugotavljati izida glasovanja po pošti iz tujine, temveč volilno gradivo za glasovanje po pošti (ovojnice z volilno karto in glasovnice) preda pristojni VKVE, ki ugotovi izid glasovanja po pošti iz tujine.

Če tudi VKVE od OVK na svojem območju prejme deset (10) ali manj glasovnic oziroma volilnih gradiv za glasovanje po pošti, mora le-te nemudoma predati DVK, ki ugotovi izid glasovanja po pošti iz tujine.

10.6.7 DVK v ponedeljek, 19. 10. 2026, po 12. uri ugotovi izid glasovanja po pošti iz tujine na podlagi volilnega gradiva, ki je prispelo iz tujine na DVK, in izid glasovanja na voliščih na DPK. Služba DVK mora o sklicu seje, na kateri ugotavlja izid glasovanja, obvestiti predlagatelja referendumov in odgovorne osebe prijavljenih organizatorjev referendumske kampanje.

10.6.8 DVK na podlagi zapisnikov o delu volilnega odbora, ki so vodili glasovanje na voliščih na DPK, in svojega zapisnika, ugotovi skupen izid glasovanja na DPK. Ta izid vključuje tudi izide glasovanja po pošti iz tujine za volilno gradivo oziroma glasovnice, ki so jih prejeli na DPK in DVK.

11. Ugotavljanje končnega izida glasovanja in predaja zapisnikov

11.1 OVK ugotovi končni izid glasovanja za območje okraja, ki obsega:
· izid predčasnega glasovanja,
· izid glasovanja na rednih voliščih,
· izid glasovanja na volišču OMNIA,
· izid glasovanja po pošti v Republiki Sloveniji,
· izid glasovanja po pošti iz tujine. 

11.2 OVK zapisnik o ugotovitvi izida glasovanja na območju okraja preda VKVE najpozneje v torek, 20. 10. 2026, do 12. ure. Temu zapisniku OVK priloži tudi zapisnike OVK o izidu predčasnega glasovanja, glasovanja po pošti (iz tujine in v Republiki Sloveniji) ter zapisnik o ugotavljanju izida glasovanja na volišču OMNIA. Končni izid glasovanja sporoči OVK tudi DVK.

11.3 VKVE najpozneje v sredo, 21. 10. 2026, ugotovi izid glasovanja v volilni enoti in zapisnik, skupaj z zapisniki OVK na svojem območju, predloži DVK najpozneje v četrtek, 22. 10. 2026.

11.4 Po ugotovitvi končnega izida glasovanja za območje okraja mora OVK najpozneje do četrtka, 22. 10. 2026 pregledati volilne karte, ki so se upoštevale pri izidu glasovanja po pošti iz tujine in v posebno aplikacijo »DVK – Po pošti iz tujine« vnesti podatke o številu volivcev (volilnih kart), ki so glasovali po pošti iz tujine, in sicer za volivce, ki so bili začasno v tujini in so glasovali po pošti iz tujine (t. i. zdomci), ter za volivce brez stalnega prebivališča v RS (t. i. izseljenci). Skupno število volivcev, ki so glasovali po pošti iz tujine (oz. volilnih kart), mora biti enako številu oddanih glasov po pošti iz tujine. 

11.5 DVK na podlagi zapisnikov DVK in zapisnikov VKVE ugotovi izid glasovanja na ravni države in sprejme zapisnik o izidu glasovanj na referendumih in o izidu referendumov na državni ravni. Zapisnike objavi v Uradnem listu Republike Slovenije.

12. Zaupniki (uporaba 30. in 31. člena ZVDZ v povezavi z 38. členom ZRLI)

12.1 Pri delu VKVE in DVK je lahko navzoč predstavnik predlagatelja referenduma in odgovorne osebe prijavljenih organizatorjev referendumske kampanje.

12.2 Pri delu volilnih odborov in OVK so lahko navzoči zaupniki predlagatelja referenduma.

12.3 Pri izvedbi referendumov, ki bodo 11. 10. 2026, lahko zaupnike za spremljanje dela volilnih organov določijo tudi odgovorne osebe prijavljenih organizatorjev referendumske kampanje (sklep DVK, št. 042-2/2026).

III. 

Na podlagi 34. člena ZRLI bodo akti o razpisu referendumov javno objavljeni najpozneje v petek, 25. 9. 2026, z izdajo publikacije, ki jo prejmejo vsa gospodinjstva v Republiki Sloveniji, in na spletni strani www.dvk-rs.si.

IV. 

1. Direktor Službe DVK lahko za izvrševanje tega navodila izda podrobnejša pojasnila za delo OVK, VKVE, volilnih odborov na DPK in Službe DVK.

2. Uporabljeni izrazi, zapisani v moški slovnični obliki, so uporabljeni kot nevtralni za ženski in moški spol.

3. To navodilo začne veljati z dnem sprejetja in se objavi na spletni strani DVK. Navodilo se pošlje OVK in VKVE ter DPK, na katerih so določena volišča.

V. 

DVK je sprejela to navodilo na podlagi 39. člena ZRLI v povezavi s 46. členom Poslovnika DVK (Uradni list RS, št. 10/20) v sestavi: predsednik Peter Golob, člani Mitja Breznik, Mitja Šuligoj, Marjan Jarkovič, Drago Zadergal in članica Terezija Dobaja. Navodilo je sprejela soglasno.





Peter Golob
predsednik

